Mary Elizabeth "Sissy" Spacek (gebore op 25 Desember 1949) is ’n Amerikaanse aktrise en sangeres. Sy het ’n Oscar en drie Golden Globes gewen. Spacek het haar loopbaan in die vroeë 1970's begin en eerste internasionaal aandag getrek in Badlands (1973). Haar groot deurbraak was egter in 1976 in die titelrol van Brian de Palma se ikoniese riller Carrie, wat op die eerste roman van Stephen King gegrond is. Sy is vir haar spel vir ’n Oscar benoem. Sy het die Oscar vir beste aktrise gewen vir haar vertolking van die countryster Loretta Lynn in die 1980-prent Coal Miner's Daughter, waarin sy ook sing. Volgens die bekroonde resensent Roger Ebert was Spacek se spel die rede vir die prent se sukses. Spacek is ook vir ’n Grammy benoem vir die liedjie "Coal Miner's Daughter" op die prent se klankbaan. Sy het nog Oscar-benoemings gekry vir Missing (1982), The River (1984) en Crimes of the Heart (1986, saam met Diane Keaton en Jessica Lange), en Golden Globes gewen vir beste aktrise vir Coal Miner's Daughter en Crimes of the Heart.